Thekololo ke madi a a ntshiwang go golola motho yo o tshosediwang ka go bolawa. (Ekesodo 21:29, 30) Loso le botsofe e ne e se karolo ya se Modimo a neng a ikaeletse sone ka batho kwa tshimologong. Re itse seo jang? Modimo o ne a bolelela monna wa ntlha e bong Adame gore fa a ka dira se Baebele e se bitsang “boleo,” o tla swa. Ka jalo, fa Adame a ne a sa leofa, o ne a se kitla a swa. (Genesise 2: 16, 17; 5:5) Go ya ka Baebele, loso lo ‘tsene’ mo bathong ka Adame. Ka jalo, Adame o ne a fetisetsa boleo le kotlhao ya jone e leng loso mo baneng botlhe ba gagwe. Re tlhoka thekololo go re golola mo kotlhaong ya loso e re e ruileng mo go Adame.—Bala Baroma 5:12; 6:23. O se ka wa bua ka dikgang tsa botho tsa tsala ya gago. Mokwadi mongwe e bong Rosanne Kalick, yo o neng a tshwarwa ke bolwetse jwa kankere ka makgetlo a le mabedi a re: “Fa o ntse o leka go bona gore o ka thusa tsala ya gago ka eng, tsaya gore se a go bolelelang sone ke khupamarama. O se ka wa bolelela batho ba bangwe ka bolwetse jwa gagwe ntle le fa o kopilwe go nna mmueledi wa lelapa. Botsa molwetse gore a ka rata gore batho ba itse ka eng.” Edson yo o neng a na le kankere a re: “Tsala ya me e ne ya bolelela batho gore ke na le kankere le gore nka se tshele lobaka lo loleele. Ke ne ke sa tswa go ariwa. Gape ke ne ke itse gore ke na le kankere mme ke ne ke sa ntse ke emetse go utlwa gore e bakwa ke eng. E ne e ise e aname. Le fa go ntse jalo, magatwe a a neng a a anamisa a ne a setse a bakile mathata. Mosadi wa me o ne a utlwisiwa botlhoko thata ke dilo tse batho ba bangwe ba neng ba di bua ba sa akanye le dipotso tse ba neng ba di botsa.”